ลุ้น SET เปิดบวกตามตปท. รับ “เฟด” ขึ้นดบ.น้อยกว่าคาด
แนวโน้ม “ดัชนี” เช้าปรับตัวขึ้นตามตลาดต่างประเทศ ขานรับ “เฟด” ขึ้นดอกเบี้ยน้อยกว่าคาดที่ระดับ 0.25% จากก่อนหน้านี้คาดการณ์ว่าเฟดจะขึ้นดอกเบี้ยที่ระดับ 0.50%
แนวโน้ม “ดัชนี” เช้าปรับตัวขึ้นตามตลาดต่างประเทศ ขานรับ “เฟด” ขึ้นดอกเบี้ยน้อยกว่าคาดที่ระดับ 0.25%
3 มี.ค. 2565

นายอภิชาติ ผู้บรรเจิดกุล ผู้อำนวยการสายงานวิเคระห์หลักทรัพย์ บล.ทิสโก้ กล่าวว่า ตลาดหุ้นไทยเช้านี้ปรับตัวขึ้นตามตลาดหุ้นอื่นในต่างประเทศ ขานรับถ้อยแถลงนายเจอโรม พาวเวล ประธานธนาคารกลางสหรัฐ (เฟด) ซึ่งส่งสัญญาณปรับขึ้นอัตราดอกเบี้ย 0.25% ในเดือนนี้ แต่จะไม่รุนแรงเหมือนกับที่นักวิเคราะห์บางรายคาดว่าจะปรับขึ้น 0.50% เพื่อควบคุมเงินเฟ้อ แม้ว่าวิกฤตรัสเซียและยูเครนยังมีความไม่แน่นอนอยู่
รวมถึงประธานาธิบดีโจ ไบเดน แถลงนโยบายประจำปี (State of the Union) ต่อสภาคองเกรส โดยระบุจะไม่ส่งทหารเข้าไปรบในยูเครน พร้อมให้กรอบแนวรับไว้ที่ 1,680-1,685 จุด และแนวต้าน 1,700 จุด โดยวันนี้หุ้น บริษัท ปตท. จำกัด (มหาชน) หรือ PTT จะขึ้นเครื่องหมาย XD ซึ่งอาจถ่วงดัชนีตลาดหุ้นไทยราว 3 จุด